P. Hrušovský, podpredseda NR SR: (2001-12-05):
Pán poslanec Cuper, nevysmievajte sa pánovi poslancovi Mesiarikovi. Choďte si to von vybaviť na férovku a uvidíme, ako to dopadne. Nech sa páči, pán poslanec Langoš. J. Langoš, poslanec: Ďakujem pekne za slovo. Vážený pán predsedajúci, vážená Slovenská národná rada, členka vlády, dámy a páni, úcta k zákonodarnému zboru a slovenskému parlamentu ma núti udržať vážny tón. Pred vyše týždňom sme rozhodli hlasovaním, že dnes ráno o 9.00 hodine začneme prerokovávať štátny rozpočet, aby sa vláda mohla pripraviť, aby tu mohla byť v plnej kráse obhájiť svoju politickú víziu, pretože zákon o štátnom rozpočte je v podstate rámcom politiky vlády na celý budúci rok, v celej oblasti pôsobnosti a riadenia štátu. Vláda sa má uchádzať o podporu parlamentu, o našu podporu. To je prvá poznámka. Rus Lenin niekedy pred 100 rokmi sníval o svete, kde prestanú platiť peniaze a kde všetci ľudia budú pracovať a každý dostane toľko, koľko bude potrebovať. Ja mám taký pocit, že vláda dnes sníva tento Leninov sen a že nepotrebuje presadiť svoj zámer na budúci rok alebo, čo je možno ešte horšie, stratila záujem o riadenie štátu a výkon moci. Ale to je predčasné, lebo ešte na nápravu vecí má 9 – 10 mesiacov, do menovania novej vlády po budúcich voľbách. K rozpočtu alebo k filozofii rozpočtu, alebo k politickému zámeru rozpočtu prakticky sa nedá takmer nič výrazné povedať. Je to udržiavací rozpočet, ktorý má udržať vlastne, aj to nie veľmi šikovne podľa môjho skromného názoru, súčasný stav alebo tohtoročný stav. Nezávislí analytici tvrdia, že fiškálny deficit podľa vstupných údajov, ktoré mala vláda k dispozícii, a podľa charakteristík tohto rozpočtu, budúci rok dosiahne 4,7 %, čo je kritická hodnota, keď sa predpokladá, že tento rok 10-percentný obchodný deficit sa bude zvyšovať. A tieto dva deficity sú hrozivé a v zákone o štátnom rozpočte nie sú nástroje, ktoré by mohli reálne a účinne znížiť ten vysoký predpokladaný deficit fiškálny. Podľa môjho názoru vláda budúci rok, aby udržala v podstate makroekonomickú rovnováhu, keď hovorím slovami akademicky vzdelaných pravicových ekonómov, by mala splatiť 100 mld. štátnych záväzkov, mala by začať ale veľmi rýchlo praktické kroky dôchodkovej reformy a mala by uskutočniť veľmi praktické kroky, aby urobila poriadok v zdravotníctve, mala by znížiť, ak nie zrušiť, štátne dotácie alebo teda znížiť ich na minimum, lebo je známe alebo je prakticky overené, že makroekonomickými nástrojmi nie je možné zo socialistickej ekonomiky urobiť ekonomiku rastovú alebo ekonomiku produktívnu, ekonomiku prosperujúcu. Toľko k filozofii, môj názor k filozofii štátneho rozpočtu. Môžeme ho schváliť tak, ako ho vláda navrhuje. Tie ostatné pozmeňujúce návrhy nemajú zásadný charakter pre oživenie ekonomiky alebo pre nejaké skutočne rastové impulzy v budúcom roku. Ja sa ale sústredím ako člen výboru pre obranu a bezpečnosť na oblasť národnej bezpečnosti. Dá sa povedať, že v takých tých kritických politických krízach a hospodárskych krízach vnútroštátnych alebo medzinárodných suverenitu štátu udržia 3 také základné kamene podľa môjho názoru. A to je rýchlo fungujúce nestranné súdnictvo, národná banka, centrálna banka alebo teda emisná banka, ktorá odoláva akýmkoľvek politickým vplyvom a vplyvom exekutívy, teda vlády, a armáda, ktorá je profesionálna, ktorá je dobre vyzbrojená a ktorá je postavená na princípoch vlastenectva. Tieto tri segmenty štátu dokážu uchovať suverenitu štátu v tých možných kritických krízových situáciách politických nepokojov, hospodárskej krízy. Súdnictvo dostalo vlastne také právne postavenie, ktoré ho dostalo do takmer ideálnej nezávislosti od výkonnej moci. Teraz zostáva na sudcoch, aby sami si urobili poriadok medzi sebou a aby súdnictvo rozhodovalo, aby sudcovia rozhodovali nestranne, čo je vlastne tá spoločenská požiadavka, nie nezávisle, ale nestranne. Verejná mienka dáva súdnictvu dnes také postavenie, aké mu dáva, nie veľmi dôveryhodného ústavného segmentu. Národná banka Slovenska vyžaduje zásadne podľa môjho názoru personálne zmeny. Po poslednom škandále, keď v deň, keď médiá uverejnili rok starú správu bankového dohľadu, o ktorej vedeli prinajmenšom dvaja členovia vlády, mal guvernér Národnej banky a s ním možno dvaja členovia vlády už len kvôli stabilite meny a kvôli dôveryhodnosti Národnej banky podať demisiu. Ten tretí segment. Budúci rok podľa všetkého bude rozhodujúci pre stabilizáciu a garanciu našej národnej bezpečnosti na dlhú budúcnosť, malej krajiny v horúcej strednej Európe na horúcej východnej hranici. Slovensko bude prijaté do NATO, ale s tým prídu obrovské záväzky veľmi praktických a rýchlych zmien v ozbrojených silách Slovenskej republiky. Preto navrhujem, aby bola navýšená kapitola ministerstva obrany do výšky 2 % predpokladaného hrubého domáceho produktu, tak ako sa zaviazala vláda hneď, teda vo svojom programovom vyhlásení v roku 1990 a tak ako to ani jeden rok doteraz nesplnila. Navrhujem, aby finančné prostriedky, je to 1,207 350 mld. korún, boli presunuté z kapitoly Všeobecná pokladničná správa tak, aby v podstate tie rezortné kapitoly zostali nedotknuté a aby to nezvýšilo štátny deficit. Pre tento návrh je okrem toho, že je to záväzok vlády spred 3 rokov v programovom vyhlásení, i odporúčanie NATO, ale má to ešte aj iné dôvody. Slovensko vyhlásením premiéra a vlády sa stalo členom aliancie vo vojne proti terorizmu. A NATO pod tlakom tejto dnešnej situácie mení svoju stratégiu zo spoločenstva alebo teda z aliancie obrannej na alianciu bezpečnostnú, a teda Slovenská republika a naše ozbrojené sily sú vo vojne proti terorizmu. Ďalší dôvod je, že konečne nové vedenie ministerstva začalo pripravovať profesionalizáciu armády, čo bude znamenať výkonnejšie, menšie ozbrojené sily, lepšie vyzbrojené a čo bude mať aj ďalšie implikácie. Odstránil sa ten nemorálny stav, kde mladí muži, ktorým armáda nedokáže zabezpečiť základnú vojenskú službu, nie sú prijímaní do zamestnania a navštevujú úrady práce, pretože dnes väčšina podnikov sa pýta na absolvovanie základnej vojenskej služby. Je to urgentný a naliehavý problém. Teda vojna proti terorizmu, v podstate profesionalizácia armády a s tým spojené oživenie a uchovanie aspoň tých zbytkov, čo zostalo po rozpadnutom vojenskom výskume a výrobe, teda s profesionálnou armádou, profesionálna armáda a podpora tejto transformácie podľa môjho názoru vyvolá zase tú potrebu vlastného obranného priemyslu s vývojom, a teda rozšírenie zamestnanosti. Ľudia mi hovorili, kolegovia poslanci, že dnes treba podporiť zdravotníctvo a školstvo. Áno, súhlasím. Ja podporím z lavice pri hlasovaní každý dobrý návrh na podporu zdravotníctva a školstva. Ďakujem za pozornosť.